ลุ้นกลับไปที่ 1,600 จุด
เพิ่งจะเขียนไปก่อนหน้านี้
28 ต.ค. 2562

ลูบคมตลาดทุน : ธนะชัย ณ นคร
เพิ่งจะเขียนไปก่อนหน้านี้
ตลาดหุ้นปลายปีน่าจะฟื้นตัวได้จากมูดี้ส์ฯ และ เอสแอนด์พี ปรับเพิ่มอันดับเครดิตประเทศไทย
ส่วนปัจจัยลบต่าง ๆ นั้น ดูเหมือนจะรับรู้กันไปหมดแล้ว
และฟันด์โฟลว์น่าจะเริ่มไหลกลับ
แต่อย่างว่าแหละ จะเอาอะไรแน่นอนจากตลาดหุ้นไม่ได้จริง ๆ
ข่าวกองทุนการเงินระหว่างประเทศ หรือ IMF ปรับลดคาดการณ์จีดีพีไทย ลงจาก 3.5% มาเหลือ 2.9% ทำตลาดหุ้นสะดุ้ง เกิดการแพนิกอย่างหนัก
ไม่เพียงเท่านั้น
สหรัฐฯ ตัดสิทธิจีเอสพีไทยอีก ทำให้หุ้นกลุ่มส่งออกถึงกับถูกเทขายกันออกมาอย่างหนัก
นี่ยังไม่รวมค่าเงินบาทที่แข็งค่าสุดในรอบกว่า 8 ปี
และทำท่าว่าหลุด 30.00 บาท (ต่อดอลลาร์สหรัฐ) อีกด้วย
IMF บอกว่า รัฐบาลไทยต้องเร่งนำมาตรการทางการเงิน และการคลังเข้ามาช่วยผลักดันเศรษฐกิจให้มากขึ้น
ข่าวปัจจัยเชิงลบในช่วงปลายสัปดาห์ก่อน ทำให้ดัชนีตลาดหุ้นไทยร่วงหลุดระดับ 1,600 จุด ลงมา หลังจากยื้อที่บริเวณดังกล่าวมานานมาก
ผ่านมาถึงตอนนี้หลายคนอยากรู้ว่า ดัชนีปีนี้จะดีดกลับมาที่ 1,600 จุดได้หรือไม่
หรือเป้าที่บรรดาบริษัทหลักทรัพย์ (บล.) ต่าง ๆ เกี่ยวกับดัชนีปีนี้คาดกันไว้
จะปรับลดเป้าหรือคงเป้าหมายกันไว้หรือไม่
จากข้อมูลล่าสุดของ บล.ทิสโก้ ระบุว่า ดัชนีปิดต่ำกว่า 1,600 ไม่แนะนำเทรดดิ้ง เก็งกำไรระยะสั้น
และให้รอประเมินสถานการณ์ใหม่
แต่สำหรับการลงทุนเป็นรอบ มองเป็นจังหวะดีในการทยอยสะสม ภาพรวมไตรมาส 4 หุ้นไทยมีแนวโน้มฟื้นตัวขึ้น
ทว่าเป้าคงไปไม่ถึง 1,700 จุดแล้ว
มีมุมมองที่น่าสนใจจาก บล.ฟิลลิป เพราะมีการบอกเป็นเชิงว่า ในระยะสั้น ลุ้นให้ดัชนีกลับไปยืน 1,600 จุด ให้ได้ก่อน ท่ามกลางปัจจัยลบที่ยังไม่ได้สงบลงแบบง่าย ๆ ในหลายเรื่อง
และยังมองด้วยว่า ค่าเงินบาทที่แข็งค่าขึ้นกว่าประเทศในภูมิภาค
น่าจะเป็นแรงกดดันการปรับลดอัตราดอกเบี้ยอ้างอิงอีกรอบจากการประชุม กนง. ในวันพุธที่ 6 พ.ย. มี (โอกาส) มากขึ้น
แน่นอนว่า หาก กนง.ลดดอกเบี้ยลงมา
หุ้นกลุ่มแบงก์ย่อม “ไม่ถูกใจ” กับสิ่งนี้ และไม่แน่ว่านักลงทุนจะเทขายหุ้นแบงก์กันออกมาอีกหรือไม่
บล.ดีบีเอสฯ บอกเช่นกันครับว่า 1,600 จุด คือแนวต้าน
และในระยะสั้น อาจมีแรงเทขายหุ้นออกมาอีก แต่ก็พร้อมที่จะรีบาวด์ได้ จากปัจจัยเรื่องสงครามการค้าสหรัฐฯ และจีน
คำแนะนำของบล.ดีบีเอสฯ ยังคงเน้นหุ้น Defensive ปันผลสูง และ Domestic Play หลังเศรษฐกิจชะลอตัว
การเข้าเก็งกำไรควรเข้าไว และออกไวครับ
กลยุทธ์ คือ เลือกลงทุนทยอยสะสม เป็นรายกลุ่มและรายตัว หรือ Selective ตามธีม (Theme) เป้าหมายดัชนีปีนี้ 1,680 จุด
“ภาพรวมไตรมาส 4 มองหุ้นไทยมีแนวโน้มฟื้นตัวขึ้น แต่เป้าคงไปไม่ถึง 1,700 แล้ว” บล.ดีบีเอส ระบุไว้ครับ
มาถึงมุมมองของมือเก๋าวงการหุ้น “เทิดศักดิ์ ทวีธีระธรรม” บล.เอเซีย พลัส กันบ้าง
เขามองว่า ดัชนีจะกลับขึ้นไปยืนเหนือ 1,600 จุดได้ ในเร็ว ๆ นี้
ปัจจัยหนุนคือ เงินจากกองทุนแอลทีเอฟ และอาร์เอ็มเอฟ จะเริ่มทำงานในเดือนพฤศจิกายน  และธันวาคมนี้ ซึ่งจะช่วยหนุนตลาดหุ้นกลับมาได้
บล.เอเซีย พลัส ยังคงเป้าหมายดัชนีปีนี้ไว้ที่ 1,655 จุด
ส่วน “กิจพณ ไพรไพศาลกิจ” จาก บล.ยูโอบี เคย์เฮียน (ประเทศไทย) ก็บอกว่า ดัชนีตลาดหุ้นยังมีโอกาสปรับลงได้อีก
หุ้นกลุ่มปิโตรเคมี และธนาคาร (เป็นกลุ่มมาร์เก็ตแคปสูง) ยังฟื้นตัวได้ยาก
และหากดัชนีฯ ยังไม่ผ่านแนวต้าน 1,610 จุดขึ้นได้
ก็อาจลงไปหาแนวรับบริเวณ 1,550-1,570 จุด